愛雪歌
作者：范成大
朝代：宋

paragraphs: 平生愛雪如子猷，江湖乘興常泛舟。
長篙斲冰陰火迸，玉板破碎凝不流。
淙琤大響出船底，兩舷戛擊鏘鳴球。
棹夫披蓑舞白鳳，灘子挽繂拖素虬。
四開篷窗愛清供，風卷花絮飛來稠。
飄飄著衣寶唾住，片片入酒春酥浮。
醉中榜入玉煙去，耳熱不管寒颼颼。
大千空濛到何許，日暮未肯回船頭。
夜深凍合隨處泊，歌呼達曉魚龍愁。
明朝掬雪頮且潄，揮毫落紙雲煙遒。
新詩往往成故事，至今句法留滄洲。
推遷華年絃柱換，俛仰歸鬢塘蒲秋。
曉衾聞雪亦健起，徑欲一棹追昔遊。
氈衫肨肛束渾脫，絮帽匼匝蒙兜鍪。
十步出門九步坐，兒女遮說相苛留。
謂言此是少年事，歲晚牖戶當綢繆。
萬景無窮鼎鼎至，百年有限垂垂休。
夢隨落鴈墮沙嘴，愁對饑鴟蹲瓦溝。
重尋勝踐可復許，且挹清寒揩病眸。
須臾未遽妨性命，呼童盡捲風簾鈎。